รัฐบาลไทย-ข่าวทำเนียบรัฐบาล-นายกฯ เยี่ยมชมศูนย์พัฒนาประสิทธิภาพการให้ความช่วยเหลือและสร้างความปลอดภัยทางการท่องเที่ยว จ.กระบี่ กำชับเตรียมพร้อมมาตรฐานความปลอดภัยด้านสาธารณสุขควบคู่ความปลอดภัยดูแลนักท่องเที่ยว
วันจันทร์ที่ 15 พฤศจิกายน 2564
นายกฯ เยี่ยมชมศูนย์พัฒนาประสิทธิภาพการให้ความช่วยเหลือและสร้างความปลอดภัยทางการท่องเที่ยว จ.กระบี่ กําชับเตรียมพร้อมมาตรฐานความปลอดภัยด้านสาธารณสุขควบคู่ความปลอดภัยดูแลนักท่องเที่ยว
นายกฯ เยี่ยมชมศูนย์พัฒนาประสิทธิภาพการให้ความช่วยเหลือและสร้างความปลอดภัยทางการท่องเที่ยว จ.กระบี่ กําชับการเตรียมพร้อมมาตรฐานความปลอดภัยด้านสาธารณสุขควบคู่ความปลอดภัยดูแลนักท่องเที่ยว ให้บูรณาการร่วมกันทั้งทางบก ทางทะเล
วันนี้ (15 พ.ย. 64) เวลา 10.00 น. ณ ศูนย์พัฒนาประสิทธิภาพการให้ความช่วยเหลือและสร้างความปลอดภัยทางการท่องเที่ยวจังหวัดกระบี่ ต.ไสยไทย อ.เมืองกระบี่ จ.กระบี่ นายธนกร วังบุญคงชนะ โฆษกประจําสํานักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เยี่ยมชมโครงการจัดตั้งศูนย์พัฒนาประสิทธิภาพการให้ความช่วยเหลือและสร้างความปลอดภัยทางการท่องเที่ยวจังหวัดกระบี่ และชมการสาธิตการฝึกของหน่วยอาสาสมัครของจังหวัด
นายกรัฐมนตรีกล่าวถึงศูนย์พัฒนาประสิทธิภาพการให้ความช่วยเหลือและสร้างความปลอดภัยทางการท่องเที่ยวของจังหวัดกระบี่ จัดตั้งขึ้นเพื่อเป็นประโยชน์ในการฝึกอบรมบุคลากรและอาสาสมัครให้ความช่วยเหลือดูแลความปลอดภัยในชีวิตและทรัพย์สินของประชาชนและนักท่องเที่ยวเมื่อเกิดสถานการณ์ต่าง ๆ จะต้องเตรียมความพร้อมเพื่อรองรับนักท่องเที่ยว ทั้งมาตรฐานความปลอดภัยด้านสาธารณสุข และมาตรฐานความปลอดภัยในการดูแลนักท่องเที่ยว ซึ่งเป็นตามนโยบายของรัฐบาล ทําอย่างไรให้ประเทศชาติปลอดภัยจากภัยพิบัติ วันนี้ต้องให้ความสําคัญกับความปลอดภัยทั้งทางบก ทางทะเล ทุกฝ่ายต้องศึกษาและทํางานบูรณาการการทํางานร่วมกัน การช่วยเหลือต้องมีความพร้อมในหน่วยงานที่เกี่ยวข้องทั้งภาครัฐ และภาคเอกชน ในอนาคตจะเปิดโอกาสให้ภาคเอกชนเข้ามาเปิดสถานที่ฝึกแบบนี้ขึ้น เพื่อลดปัญหางบประมาณของทางราชการ โดยผู้ที่ฝึกจะต้องมีใบรับรองการฝึกที่ครบถ้วนสมบูรณ์เหมือนในต่างประเทศที่มีมาตรฐานสากล นายกรัฐมนตรียังกล่าวว่าทุกคนจะประมาทไม่ได้ โดยเฉพาะในช่วงที่มีการเปิดประเทศ ทุกอย่างต้องมีความพร้อมและทํางานบูรณาการร่วมกันทั้งทางบกและทางทะเล เราจะไม่เดินถอยหลังกลับไปที่เก่า ขอขอบคุณคนไทยทุกคนที่ร่วมมือกันเปิดประเทศบนพื้นฐานความเสี่ยงสูงสุด
นายกรัฐมนตรีกล่าวว่า ขณะนี้ได้รับรายงานว่ามีนักท่องเที่ยวต้องการเดินทางมาท่องเที่ยวในไทยมากกว่าแสนคน ซึ่งจะสร้างรายได้ให้แก่ประเทศได้อีกเป็นจํานวนมาก ขอให้ยึดมาตรฐานความปลอดภัยด้านสาธารณสุขต้องมีการตรวจคัดกรองอย่างเข้มงวด ทุกคนต้องแสดงตัวว่าปลอดเชื้อโควิด-19 พร้อมชื่นชมจังหวัดกระบี่ที่มีการบริหารจัดการเรื่องวัคซีนเป็นอย่างดี ซึ่งจะเป็นปัจจัยสําคัญในการส่งเสริมเศรษฐกิจ รวมถึงสร้างความเชื่อมั่นให้กับนักท่องเที่ยวและนักลงทุนมากขึ้น
นายกรัฐมนตรีได้แนะให้เด็กนักเรียนฝึกฝนเรียนว่ายน้ําและเน้นเรียนภาษาที่ 2 พร้อมขอให้อาจารย์สอนแนะแนวทางจริยธรรม ศีลธรรม รักชาติ ศาสนา และพระมหากษัตริย์ แก่เด็กนักเรียนด้วย
จากนั้น นายกรัฐมนตรีชมการสาธิตการฝึกซ้อมดับเพลิงและกู้ภัยในสถานการณ์ต่าง ๆ อาทิ จุดที่ 1 ฐานแท่นจําลองสถานการณ์ของก๊าซน้ํามันและก๊าซรั่วไหล ชมการจําลองเหตุการณ์เพลิงไหม้ รถบรรทุกก๊าซ LPG พลิกคว่ํา จุดที่ 2 ฐานจําลองเพลิงไหม้เรือขนาดใหญ่และการกู้ภัยทางน้ําสําหรับเรือขนาดเล็ก ชมการจําลองเหตุการณ์เพลิงไหม้เครื่องยนต์เรือ และการกู้ภัยทางน้ําสําหรับเรือขนาดเล็ก และจุดที่ 3 ฐานตู้จําลองปรากฏการณ์ Flash Over ฐานจําลองเพลิงไหม้ในอาคารบ้านเรือนสองชั้น ฐานกู้ภัยทางน้ําและการกู้ภัยงานในที่สูง ก่อนเดินทางไปเป็นประธานในพิธีเปิดศูนย์จําหน่ายผลิตภัณฑ์ชุมชน สินค้า OTOP อันดามัน (ANDAMAN OTOP SHOP) 6 จังหวัด ณ เทศบาลเมืองกระบี่ ตําบลปากน้ํา อําเภอเมืองกระบี่ จังหวัดกระบี่ ต่อไป